b'\n_START_ARTICLE_\nKarhiniemi\n_START_PARAGRAPH_\nKarhiniemi on kyl\xc3\xa4 ja niemi Huittisissa Satakunnan maakunnassa. Se sijaitsee noin viisi kilometri\xc3\xa4 kaupungin keskustaajaman Lauttakyl\xc3\xa4n luoteispuolella. _NEWLINE_Karhiniemen kyl\xc3\xa4 on osa laajaa Kokem\xc3\xa4enjoen laakson viljelyaukeaa. Pohjoisesta virtaava Kokem\xc3\xa4enjoki k\xc3\xa4\xc3\xa4ntyy Karhiniemen kohdalla l\xc3\xa4nteen kohti Selk\xc3\xa4merta ja sen mutkaan muodostuu joen l\xc3\xa4nsipuolelle noin 1\xe2\x80\x932 kilometrin levyinen niemi. Karhinieme\xc3\xa4 pidet\xc3\xa4\xc3\xa4n Huittisten vanhimpana kyl\xc3\xa4n\xc3\xa4 ja siell\xc3\xa4 on jo 1200-luvulla ollut my\xc3\xb6s paikkakunnan ensimm\xc3\xa4inen kirkko. Sen paikalla on nyky\xc3\xa4\xc3\xa4n muistomerkki. Karhiniemess\xc3\xa4 sijaitsee lis\xc3\xa4ksi Hiidenkallio-niminen kallio, jossa on muinainen uhril\xc3\xa4hde. Perim\xc3\xa4tiedon mukaan l\xc3\xa4hdett\xc3\xa4 on k\xc3\xa4ytetty paikallisten asukkaiden kastamiseen kristinuskon saapuessa Huittisiin._NEWLINE_Kokem\xc3\xa4enjoen vastakkaisella rannalla sijaitsee Ripovuori, jonka laelta avautuu n\xc3\xa4k\xc3\xb6ala Karhiniemeen. _NEWLINE_Kyl\xc3\xa4ss\xc3\xa4 toimi Karhiniemen kansakoulu vuosina 1913\xe2\x80\x931970. Enimmill\xc3\xa4\xc3\xa4n koulussa oli 76 oppilasta lukuvuonna 1934\xe2\x80\x931935. Vanha koulutalo remontoitiin 1980-luvun lopulla kyl\xc3\xa4taloksi nimelt\xc3\xa4 Karhiniemen kyl\xc3\xa4kartano.\n_START_SECTION_\nKarhiniemen silta\n_START_PARAGRAPH_\nKarhiniemen silta on vuonna 1987 valmistunut ter\xc3\xa4sbetonirakenteinen silta. 215 metri\xc3\xa4 pitk\xc3\xa4n sillan kautta kulkee Valtatie 12 ja Kauvatsalle johtavan yhdystie 2481:n yhdist\xc3\xa4v\xc3\xa4 Karhiniementie. Silta korvasi valmistuessaan Karhiniemen lossin, joka oli viimeinen Kokem\xc3\xa4enjoessa ollut yleinen lossi. Karhiniemen sillan kupeessa sijaitsee my\xc3\xb6s uimaranta.'